Heger, Eduard, predseda vlády SR (2022-09-22):
Ďakujem veľmi pekne za túto otázku. No, dovolím si, som rád, že zaznela, lebo áno, sú tu také zmätočné informácie v éteri a dovolím si teda poopraviť toto tvrdenie, pretože Česká republika prijíma opatrenia, pretože nemá zastropovanú alebo nemala zastropovanú cenu energií. Ako viete, Slovensko má regulované, preto hovorím, že aj Úrad pre reguláciu sieťových odvetví vlastne každý rok v decembri vydá cenové rozhodnutie a povie pre domácnosti, aká bude cena na celý rok. Napríklad pre Slovensko je regulovaná cena elektrickej energie so všetkými poplatkami 186 eur za MWh pre rok 2022. Ak pozorujete Českú republiku, tak Česká republika len silovú zložku zastropovala v tomto roku na 190,19 centov za kWh, čiže 190 euro/MWh. U nás tento rok so všetkými poplatkami, takže to je veľký rozdiel, napríklad plyn u nás je 44 euro za MWh zastropovaný tento rok. Takže áno, Česká republika musela reagovať, lebo toto nemala a českým domácnostiam začali pod vplyvom trhu prudko stúpať náklady. My sme takéto opatrenie nemuseli urobiť, lebo u nás sú domácnosti chránené do konca roka a už dnes hovoríme o veľmi konkrétnych riešeniach, ako bude zase budúci rok celý rok zastropovaná cena, ale bude v inej výške ako tento rok, samozrejme, bude vyššia. A to je to, čo sme hovorili, že ak teda tie trhy budú závisieť od toho, alebo to ešte poviem inak. Máte silovú zložku a tam sa nám podarilo vlastne dojednať so Slovenskými elektrárňami cenu 61,21 za MWh. To je len silová zložka, čiže nejakých 6 centov za kWh. Ale vieme, že sú tam aj ďalšie poplatky a vstupujú do týchto poplatkov aktuálna cena elektrickej energie a tá to zvyšuje. Takže preto hovoríme, že je možné, že tá cena bude 268, dnes je 186, bude 268, čo je nárast, myslím, že okolo 50 percent. Samozrejme, vychádzame aj z toho, chceme motivovať ľudí k tomu, aby šetrili svoju elektrickú energiu, ale uvedomujeme si, že sú domácnosti, kde nebudú schopní dosiahnuť takúto úsporu. Tí budú mať tým pádom na tých zvyšných 15 % vyššiu cenu, ale domácnosti, ktoré to nebudú zvládať, tak práve s pánom ministrom práce určíme nejaký ten príjem, aby sme videli a tým budeme chcieť pomôcť zvládnuť tento nárast, ak by to bolo nad ich sily. Takže, ale to sa netýka, samozrejme, všetkých domácností, pretože napríklad čo sme urobili, sme zaviedli viaceré opatrenia. Zaviedli sme jednak pravidelné systémové, že sme zvýšili prídavok na dieťa, zvýšili sme daňový bonus a vieme, že od 1. 1. 2023 sa toto má ešte výraznejšie zvýšiť, daňový bonus má ísť až na sto euro za dieťa a rodinné prídavky na dieťa, teraz nie som si presne istý, či 50, alebo, nepamätám si presne tú výšku, alebo 40 teraz. Ale našou ambíciou je pre deti od nula do osemnásť urobiť toto celé na 200, čiže daňový bonus by bol 140 a prídavky na dieťa by boli 60 počas trvania tejto energetickej krízy niekedy do augusta roku 2024. Tým pádom všetky domácnosti budú mať dostatok peňazí na to každý mesiac, aby vedeli sa s tým vysporiadať. Pripravujeme aj ďalšie opatrenia pre iné skupiny. Tam sme napríklad urobili jednorazové opatrenie, v júni sme povyplácali sto eur. Pán minister práce priniesol na vládu viaceré opatrenia pre rôzne skupiny, ktoré to najťažšie znášajú, aby sme im dali, poskytli takúto, takúto dávku. Taktiež na strane štátu zvyšujeme platy zamestnancom štátu a teda vo verejnom záujme, po dohode, samozrejme, so samosprávami a to bude tiež výrazne skokové. Budú mať o, majú v tomto roku o 3 %, od januára o 7 % a od septembra o 10 %. A učitelia, ak počúvajú (rečník sa pozrel smerom na balkón), tak tento rok o 3 %, od januára o 10 % a od septembra o ďalších teda 12 %. A ďakujem pekne, že ukazujú učitelia palec hore. Ale, samozrejme, mojím cieľom je pracovať tak, aby sme každým rokom vedeli učiteľov dostať na úroveň naozaj vyspelých, vyspelých krajín, len vieme, že toto je, toto je dlhý beh, ale verím, že, a ďakujem teda, že oceňujete aj tento skokový nárast, ktorý máme. Čiže toto je z hľadiska toho, čo už sme urobili. A asi bude priestor na dodatočnú otázku.